Kungiyar Amnesty ta soki manyan kasashe - BBC Hausa
Kungiyar Amnesty ta soki manyan kasashe
http://www.bbc.com/hausa/news/2010/05/100527_amnesty_report
Image caption Sakataren kungiyar Amnesty International, Claudio Cordone ya ce wadansu kasashen suna ganin sun fi karfin doka
Kungiyar kare hakkin bil-Adama ta Amnesty International ta yi suka a kan abin da ta kira shigar da siyasa cikin tsarin tabbatar da adalci da shari'a na duniya.
A wani rahoton da ta saba fitarwa shekara-shekara, kungiyar ta kuma zargi kasashen duniya da laifin daukar siyasa da muhimmanci fiye da tabbatar da adalci.
Rahoton kungiyar Amnesty International din na baya-bayan nan dai wani kundi ne laifuffukan keta hakkin bil-Adama da ta ce an aikata a fadin duniya.
Rahoton ya ambato yadda aka ganawa mutane ukuba a kasashe dari da goma sha daya, da shari'ar da aka yiwa wasu ba bisa adalci ba a kasashe hamsin da biyar da kuma tauye 'yanci fadin albarkacin baki a kasashe casa’in da shida.
Rahoton ya kuma zargi gwamnatocin kasashe masu karfin fada a ji da yin kafar ungulu ga yunkurin tabbatar da adalci a duniya.
Babban Sakataren riko na kungiyar, Claudio Cordone, ya ce wasu kasashen ma suna nuna cewa sun fi karfin doka.
“Saboda rashin rattaba hannu a kan yarjejeniyar da ta kafa kotun hukunta mayan lafuffuka ta kasa-da-kasa, kasashe irin su Amurka da China da Rasha da Indiya suna nuna cewa sun fi karfin doka”, inji Mista Cordone.
Rahoton ya kuma yi suka a kan kasashen Tarayyar Afirka saboda gazawar da suka yi ta aiwatar da umurnin kotun kasa-da-kasa na kama Shugaba Omar al-Bashir na Sudan.
Sai dai ya bayyana umurnin, wanda shi ne irinsa na farko, da cewa gagarumin ci gaba ne ga yunkurin tabbatar da adalci a duniya.